钦定古今图书集成/明伦汇编/官常典/第074卷 > 新渝宽侯暎
## 钦定古今图书集成/明伦汇编/官常典/第074卷 > 新渝宽侯暎

按《南史梁始兴忠武王传》：忠武王憺子暎，字文明，年
十二为国子生。天监十七年，诏诸生口策宗室可否，
帝知暎聪解，特令问策，又口对并见奇。谓祭酒袁昂曰：“吾家千里驹也。”起家淮南太守，诸兄未有除命，乃
抗表让焉。暎美容仪，普通二年，封广信县侯。丁父忧，
隆冬地席，哭不绝声，不尝糓粒，唯饮冷水。因患症结，
除太子洗马。诏以憺艰难王业，追增国封。嗣王陈让
既不获许，乃乞颁邑诸弟，帝许之，改封新渝县侯。后
居太妃忧，泣血三年，服阕，为吴兴太守，郡累不稔。中
大通三年，野糓生武康，凡二十二处，自此丰穰。暎制
《嘉糓颂》以闻，中诏称美。后为北徐州刺史，在任弘恕，
人吏怀之。常载粟帛游于境内，有遇贫者，即以赈焉。
胜境名山，多所寻履。及征将还，钟离人顾思远挺叉
行部伍中，暎见甚老，使人问，对曰：“年一百一十二岁。
凡七娶，有子十二，死亡略尽。今惟小者，年已六十，又
无孙息，家阙养乏，是以行役。”暎大异之，召赐之食，食
兼于人。检其头有《肉角》长寸，遂命后舟载还都，谒见
天子，与之言往事，多“异所传。擢为散骑侍郎，赐以奉
宅，朝夕进见。年百二十卒。”又普通中，北侵攻穰城。城
内有人，年二百四十岁，不复能食糓，唯饮曾孙妇乳。
简文帝命劳之，赐以束帛。荆州上津乡人张元始，年
一百一十六岁，膂力过人，进食不异。至年九十七方
生儿，儿遂无影。将亡，人人告别。乃至山林树木，处处
履行，少日而终，时人以为知命。湘东王爱奇重异，遂
留其枕暎。后历给事黄门侍郎，卫尉卿、广州刺史，卒
官。谥曰“宽侯。”